 WAKATI klabu ya Mtibwa Sugar ikiridhia Hassan Dilunga kujiunga Simba na kumwacha Juma Luizio, kocha wa Mtibwa Sugar, Zuberi Katwila amesema anaamini Simba watakuja kumhitaji tena Luizio.Kauli ya Katwila aliitoa juzi baada ya mchezo wa kirafiki uliochezwa Uwanja wa Uhuru, Dar es Salaam dhidi ya Transit na kumalizika kwa sare ya bao 1-1. “Simba wamemuacha Luizio na kusajili Kabunda, lakini nakuhakikishia msimu ujao hao hao Simba watakuja kuhitaji tena huduma ya Luizio kwa sababu kila kocha anapokuja kwenye timu anakuwa na mahitaji yake,” alisema Katwila.Katwila alisema kila kocha anakuja na falsafa yake, hivyo endapo Simba atakuja kocha mwingine ni wazi atakuja kuhitaji huduma yake maana bado ana kiwango kizuri.Mtibwa Sugar wamefikia makubaliano na Simba na sasa Dilunga ambaye alikuwa mchezaji bora wa mashindano ya Kombe la Azam Federation ni mchezaji wao. Dilunga anatarajiwa kuungana na kikosi cha Simba kilichoweka kambi nchini Uturuki kujiandaa na msimu mpya.